Limpopo-man vas oor onthoofde lykeFoto: SAPD Kol. Ronel Otto, woordvoerder van die polisie, het gesê die onthoofde liggame van Elizabeth Madila (57) en Timothy Selimela (41) is in ŉ bergagtige gebied in Mafefe, sowat 50km suid van Polokwane, gevind. Volgens Otto het Madila en Selimela op 22 Mei hul huise in Ramonoane verlaat om gras bymekaar te maak en ŉ vermiste kalf te soek. Hulle het nooit teruggekeer huis toe nie en is as vermis aangemeld. Polisiebeamptes en lede van die gemeenskap het verlede week tydens ŉ soektog op ŉ liggaam afgekom, maar kon nie by die liggaam uitkom nie. Die polisie se lugvleuel en ŉ soek- en reddingspan is ingeroep, wat op ŉ vrou se onthoofde lyk afgekom het. Lede van die gemeenskap het die oorledene se kêrel daarvan beskuldig dat hy haar vermoor het voordat hulle hom aangerand het. Hy is deur polisiebeamptes gered en in ŉ hospitaal in Lebowakgomo opgeneem. Hy is Maandag ontslaan waarna hy die polisie glo na Selimela se onthoofde lyk gelei het. Volgens Otto word die oorledenes se koppe steeds vermis. Die verdagte is weer in die hospitaal opgeneem en die saak sal Dinsdag in die verdagte se afwesigheid in die Malipsdrift-landdroshof aangehoor word. Die motief vir die moorde is nog nie bekend nie.